23MOC-73

Geroa Bai talde parlamentarioko parlamentari Mikel Asiain Torres jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko.

Zioen azalpena.

Abenduaren 27ko 38/2022 Legeak “Aldi baterako karga energetikoa” izenekoa jaso zuen 1. artikuluan, eta “Kreditu-erakundeen eta kredituko finantza-establezimenduen aldi baterako karga” 2. artikuluan. Estatuko gobernua osatzen zuten taldeek –Alderdi Sozialista eta Unidas Podemos– aurkeztutako lege-proposamen batetik zetozen bi karga horiek; proposamen hori izapidetzean, beste gai batzuekin elikatu zen, aipatutako legearen gorputza osatu arte.

Xehetasunetan sartu gabe, bi artikuluen baldintzei dagokienez, lehenengoan jasotzen da energia-tributuak 2019an 1.000 milioi baino gehiago fakturatzen dituzten energia-arloko konpainien negozio-zifraren % 1,2 zergapetuko duela. Eta bigarrenean jasotzen da bankuen gaineko aldi baterako zerga berriak % 4,8an kargatuko dituela 2019an 800 milioi baino gehiago fakturatzen dituzten erakunde guztien interesak eta komisioak, eta zergak eragina izango duela entitateek Espainian garatzen duten jardueran. Hori guztia, alde batera utzita legez ez direla zerga gisa definitzen, baizik eta zergaz kanpoko ondare-prestazio publikoko izaera juridikoa dutela.

Une hartan, onartu zirenean, estatuko estamentuek uste zuten 3.000 milioi euro inguru bil zitezkeela guztira. Zenbateko hori 1.455 milioiko bilketarekin bermatu zen, urte horretako otsailean ordainketa aurreratua eginda, orduan % 50 aurreratu behar baitzen. Kopuru horretatik, 817,4 milioi energia-konpainien kargari zegozkion, eta gainerako 637,1 milioiak bankukoei.

Nafarroako Parlamentuaren 2022ko irailaren 8ko osoko bilkuran, Estatuko lege-proposamenaren izapideekin bat etorriz, talde horrek berak aurkeztutako mozio bat onetsi zen. Mozio horren bidez, Nafarroako Gobernua premiatzen zen Estatuko Gobernuari exijitzeko Hitzarmen Ekonomikoari buruzko abenduaren 26ko 28/1990 Legean xedatutakoa bete zezala, sortzen ziren zerga berriak esparru horretan sar zitezen eta Foru Komunitateak kudeatu ahal izan zitzan.

Ez ziren hitzartu, baina aldebiko batzordeen bidez erabaki zen Nafarroari konpentsazio bat ematea, Estatuari egindako ekarpenaren bidez, Hitzarmenean bertan ezarritakoaren arabera.

Beraz, uste dugu bi prestazio horiek onuragarriak direla Foru Komunitatearen funtsentzat eta, beraz, Nafarroako herritarrentzat. Baina biek iraungitze-data dute, 2024aren amaiera aldera, une horretan amaitzen baita haien indarraldia, eta Gobernuak erabaki beharko du segida emango dien eta gaur egungo baldintza berberetan egingo duen.

Hori guztia dela-eta, honako erabaki-proposamen hau aurkezten dugu:

1. Nafarroako Parlamentuak Estatuko Gobernua premiatzen du energia-enpresei eta kreditu-entitateei buruz hitzartutako prestazioak luza ditzan.

2. Nafarroako Parlamentuak Estatuko Gobernua premiatzen du prestazio horietan ezarritako ehunekoak berrikus ditzan, horiek abiatu zirenetik enpresa eta entitate horien etekinek izandako aldaketaren arabera.

Iruñean, 2023ko azaroaren 9an

Foru parlamentaria: Mikel Asiain Torres